Avainsanat

Tiivistelmä



Avainsanat

1 Jäsenyysvelvoitteiden noudattamatta jättämistä koskeva kanne - Oikeudenkäyntiä edeltävä menettely - Kohde - Perusteltuun lausuntoon annetussa vastauksessa esiin tuotujen seikkojen huomioon ottamatta jättäminen kannetta käsiteltäessä - Puolustautumisoikeuksia ei ole loukattu

(EY:n perustamissopimuksen 169 artikla)

2 Ympäristö - Luonnonvaraisten lintujen suojelu - Direktiivi 79/409/ETY - Erityissuojelualueiden osoittaminen - Jäsenvaltion velvoite - Ulottuvuus - Jäsenyysvelvoitteiden noudattamatta jättäminen - Arviointiperusteet

(Neuvoston direktiivin 79/409/ETY 2 artikla ja 4 artiklan 1 kohta)

Tiivistelmä

1 Perustamissopimuksen 169 artiklan mukaisen oikeudenkäyntiä edeltävän menettelyn tarkoituksena on antaa jäsenvaltiolle tilaisuus perustella kantaansa taikka tarvittaessa antaa sille mahdollisuus noudattaa vapaaehtoisesti perustamissopimuksessa asetettuja vaatimuksia. Mikäli tässä vaiheessa ei päästä tavoiteltuun lopputulokseen, jäsenvaltiota kehotetaan täyttämään velvoitteensa määräajassa, joka asetetaan perustellussa lausunnossa, jossa näiden velvoitteiden sisältö myös täsmennetään ja johon oikeudenkäyntiä edeltävä menettely päättyy. Oikeudenkäyntiä edeltävän menettelyn sääntöjenmukaisuus on perustamissopimuksessa asetettu olennainen tae sekä asianomaisen jäsenvaltion oikeuksien suojelemiseksi että sen varmistamiseksi, että mahdollisen tulevan oikeudenkäynnin kohde, joka määräytyy komission perustellun lausunnon mukaan, on selkeästi määritelty.

Kun oikeudenkäynti ja sitä edeltävä menettely on ollut sääntöjenmukainen, jäsenvaltion puolustautumisoikeuksia ei ole katsottava loukatun sillä, että kanteessa, jolla oikeudenkäynti on pantu vireille, ei ole otettu huomioon mahdollisia asianomaisen jäsenvaltion perusteltuun lausuntoon antamassaan vastauksessa esittämiä uusia tosiseikkoja tai oikeudellisia seikkoja. Tällä on nimittäin tilaisuus tuoda tällaiset seikat esiin jo ensimmäisen puolustautumistoimensa yhteydessä oikeudenkäynnissä.

2 Luonnonvaraisten lintujen suojelemisesta annetun direktiivin 79/409/ETY 4 artiklan 1 kohdassa asetetaan jäsenvaltiolle velvoite osoittaa erityissuojelualueiksi lukumäärältään ja kooltaan sopivimmat alueet liitteessä I mainittujen lajien suojelemiseksi, jos kyseisiä lajeja esiintyy jäsenvaltion alueella, eikä tältä velvoitteelta voida välttyä toteuttamalla muita erityisiä suojelutoimia. Tältä osin myöskään direktiivin 2 artiklassa mainittuja taloudellisia vaatimuksia ei saa ottaa huomioon.

Jäsenvaltioiden harkintavalta sopivimpien kohteiden valinnassa ei ulotu siitä päättämiseen, osoitetaanko lintutieteellisten arviointiperusteiden mukaan erityissuojelualueiksi sopivimmilta vaikuttavat alueet erityissuojelualueiksi, vaan sitä on mahdollista käyttää ainoastaan sovellettaessa näitä arviointiperusteita kyseisten lajien suojelemiseen sopivimpien kohteiden yksilöimiseksi.

Jos siis ilmenee, että jäsenvaltio on osoittanut erityissuojelualueiksi alueita, joiden lukumäärä ja kokonaispinta-ala on selvästi pienempi kuin sopivimmiksi katsottujen alueiden, voidaan todeta, ettei tämä jäsenvaltio ole noudattanut sille direktiivin 4 artiklan 1 kohdan mukaan kuuluvaa velvoitetta, ja yhteisöjen tuomioistuin voi joutua nojautumaan vuonna 1989 julkaistuun, luonnonvaraisten lintujen suojelun kannalta erittäin tärkeät alueet yhteisössä luettelevaan "Inventory of Important Bird Areas in the European Community" -tutkimukseen arvioidessaan sitä, kuinka hyvin jäsenvaltio on noudattanut velvoitettaan osoittaa erityissuojelualueita.